Hou op om apartheid te blameer – Trevor ManuelMinister Trevor Manuel Trevor Manuel, die minister in die presidensie, het Woensdag gesê dit is tyd vir die regering om verantwoordelikheid vir sy optrede te aanvaar en op te hou om apartheid te blameer. “Ons (die regering) moet ophou sê alles is apartheid se skuld. Ons moet in die oggende wakker word en besef ons het verantwoordelikhede,” het Manuel tydens die regering se leierskapsberaad in Pretoria gesê. “Daar is nie meer ŉ Botha-regime om oor ons skouers te loer nie, ons is vir ons eie dade aanspreeklik,” het hy gesê. Hy het gesê dat in 1994, 1995 en 1996 die regering miskien kon gesê het “ons het nie die ondervinding nie”, maar nou dat die land amper twee dekades van demokrasie nader, is daar geen meer verskonings nie. Die ANC-regering het sover vier termyne gedien. “Dit is ŉ voorreg om vier agtereenvolgende termyne te kon dien, en met dié voorreg kom verantwoordelikheid,” het hy bygevoeg. Hy het gewaarsku dat die lyn tussen ŉ staatsamptenaar en ŉ politikus besig is om te verdwyn. “Staatsamptenare en ons as ministers kom uit dieselfde aktiviste agtergrond, maar ons moet verseker dat selfs al is ons van dieselfde politieke party, politiek nie in die werkplek oorgedra word nie,” het hy gesê. Hy het ook gesê dat werkverwante kwessies nie in die politieke spasie opgelos moet word nie. Sapa